
Za izvajanje prvega in drugega odstavka 15. člena, 18. člena in tretjega odstavka 23. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr. in 65/09 – popr. 20/11, 40/12 – ZUJF, 57/12 – ZPCP-2D, 47/15 in 25/17 – ZVaj) minister za izobraževanje, znanost in šport izdaja

NAVODILO
o spremembah in dopolnitvah 

Navodila o vodenju postopkov priprave, posredovanja v sprejem in objave javno veljavnih izobraževalnih in vzgojnih programov

1. člen

V Navodilu o vodenju postopkov priprave, posredovanja v sprejem in objave javno veljavnih izobraževalnih in vzgojnih programov se besedilo »Ministrstvo za šolstvo in šport« v različnih sklonih nadomesti z besedilom »ministrstvo, pristojno za izobraževanje,« v ustreznem sklonu.

2. člen

V 1. členu se doda nova, tretja alineja, ki se glasi:

» –
postopek obravnave pobud visokošolskih zavodov za uvrstitev študijskega programa za pridobitev izobrazbe med študijske programe, ki so določeni kot ustrezni za opravljanje vzgojno-izobraževalnega dela na področju vzgoje in izobraževanja (v nadaljnjem besedilu: pobuda) in priprave strokovnih podlag za obravnavo na strokovnem svetu.«.
3. člen

(1) V 4. členu se v drugem odstavku za besedilom »pošljejo svoj predlog pristojnemu javnemu zavodu iz prejšnjega odstavka« doda besedilo »(v nadaljnjem besedilu: pristojni javni zavod)«.

(2) Doda se nov, tretji odstavek, ki se glasi:
»Predlagatelji, ki želijo uvrstiti na pristojni strokovni svet v obravnavo in sprejem znanja izvajalcev kot posamezni element programa na podlagi pobude, pošljejo predlog in pobudo pristojnemu javnemu zavodu, ki predhodno obravnava pobudo.«.
4. člen

Za 4. členom se doda nov, 4. a člen, ki se glasi:
»4. a člen

(predhodna obravnava pobude)

(1) Pristojni javni zavod pobudo obravnava, če:

· je posredovana za posamezen študijski program za pridobitev izobrazbe posameznega visokošolskega zavoda,
· pobuda vsebuje transparentno in natančno navedbo posameznih delovnih mest strokovnih delavcev v posameznih programih, 
· jo posreduje matični visokošolski zavod, ki k pobudi priloži utemeljitev in pridobljena mnenja tistih visokošolskih zavodov, ki izvajajo ali so izvajali študijske programe za pridobitev izobrazbe, ki so določeni kot ustrezni za opravljanje vzgojno-izobraževalnega dela na področju vzgoje in izobraževanja za vsako posamezno delovno mesto strokovnega delavca v posameznih programih.
(2) Če pristojni zavod prejme pobudo, ki ni posredovana v skladu s prejšnjim odstavkom, o tem obvesti predlagatelja in ga pozove k dopolnitvi pobude v smiselnem roku glede na vrsto potrebne dopolnitve. Če predlagatelj pobude ne dopolni v določenem roku, pristojni zavod lahko zaključi obravnavo pobude.
(3) Pristojni zavod pobudo obravnava na ravni predmetnih oziroma področnih skupin, ki vključujejo strokovnjake s področja posamezne predmetne oziroma področne skupine ali posameznega strokovnega področja, po potrebi in po svoji presoji v predhodno obravnavo pobude vključi zunanjega eksperta. 
(4) Če pristojni javni zavod na podlagi predhodne obravnave pobude ugotovi, da je potrebna sprememba znanj izvajalcev kot posameznega elementa posameznega programa, pripravi ustrezne strokovne podlage za spremembo znanj izvajalcev kot predlog za obravnavo na strokovnih svetih. O tem obvesti predlagatelja pobude in pristojni sektor ministrstva, pristojnega za izobraževanje.

(5) Če pristojni javni zavod na podlagi predhodne obravnave pobude ugotovi, da sprememba znanj izvajalcev kot posameznega elementa posameznega programa ni potrebna, saj obstoječa znanja izvajalcev utemeljujejo realizacijo pobude, o tem obvesti predlagatelja pobude, pristojni sektor ministrstva, pristojnega za izobraževanje in strokovni svet.
(6) Če pristojni javni zavod na podlagi predhodne obravnave pobude ugotovi, da pobuda ni utemeljena, o tem obvesti predlagatelja pobude in pristojni sektor ministrstva, pristojnega za izobraževanje.«.    
5. člen

V 10. členu se doda nov, drugi odstavek, ki se glasi:

»Kadar strokovni svet obravnava in sprejme predlog spremembe programa na podlagi predhodne obravnave pobude, ki jo opravi pristojni javni zavod, pristojni sektor ministrstva, pristojnega za izobraževanje, po uveljavitvi predpisa o sprejemu programa pripravi še ustrezne predpise, ki urejajo izobrazbo strokovnih delavcev.«.
6. člen

To navodilo začne veljati petnajsti dan po objavi v Uradnem listu Republike Slovenije.

